Komission direktiivi 2000/50/EY, annettu 26 päivänä heinäkuuta 2000, tehoaineen (proheksadionikalsium) lisäämisestä kasvinsuojeluaineiden markkinoille saattamisesta annetun neuvoston direktiivin 91/414/ETY liitteeseen I



Virallinen lehti nro L 198 , 04/08/2000 s. 0039 - 0040



Komission direktiivi 2000/50/EY, annettu 26 päivänä heinäkuuta 2000, tehoaineen (proheksadionikalsium) lisäämisestä kasvinsuojeluaineiden markkinoille saattamisesta annetun neuvoston direktiivin 91/414/ETY liitteeseen I EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon kasvinsuojeluaineiden markkinoille saattamisesta 15 päivänä heinäkuuta 1991 annetun neuvoston direktiivin 91/414/ETY(1) (jäljempänä "direktiivi"), sellaisena kuin se on viimeksi muutettuna komission direktiivillä 2000/10/EY(2), ja erityisesti sen 6 artiklan 1 kohdan, sekä katsoo seuraavaa: (1) Direktiivin 6 artiklan 2 kohdan mukaisesti Ranska vastaanotti 10 päivänä helmikuuta 1994 BASF AG:ltä (jäljempänä "hakija") hakemuksen proheksadionikalsium-nimisen tehoaineen sisällyttämisestä direktiivin liitteeseen I. (2) Direktiivin 6 artiklan 3 kohdan mukaisesti komissio vahvisti päätöksessä 96/520/EY(3), että proheksadionikalsiumin osalta jätetyn asiakirja-aineiston voitiin periaatteessa katsoa täyttävän direktiivin liitteessä II ja kyseistä tehoainetta sisältävän kasvinsuojeluaineen osalta direktiivin liitteessä III säädetyt tietovaatimukset. (3) Direktiivin 5 artiklan 1 kohdan mukaan tehoaine on sisällytettävä liitteeseen I enintään 10 vuoden pituiseksi ajanjaksoksi, jos voidaan olettaa, että tehoainetta sisältävien kasvinsuojeluaineiden käytöllä tai niiden jäämillä ei ole haitallisia vaikutuksia ihmisten tai eläinten terveyteen tai pohjaveteen taikka kohtuuttomia haittavaikutuksia ympäristöön. (4) Proheksadionikalsiumin osalta vaikutukset ihmisten terveyteen ja ympäristöön on arvioitu direktiivin 6 artiklan 2 ja 4 kohdan mukaisesti hakijan ehdottamien käyttötarkoitusten osalta. Ranska toimitti komissiolle esittelevänä jäsenvaltiona 9 päivänä kesäkuuta 1998 asianomaisen arvioluonnoksen. (5) Jäsenvaltiot ja komissio ovat tarkastelleet arviota pysyvässä kasvinsuojelukomiteassa. Tämä tarkastelu on saatettu päätökseen 16 päivänä kesäkuuta 2000 komission tarkastelukertomuksella proheksadionikalsiumista. Ajoittain saattaa olla välttämätöntä saattaa kertomus ajan tasalle teknisen ja tieteellisen kehityksen huomioonottamiseksi. Tällaisessa tapauksessa edellytykset, jotka koskevat proheksadionikalsiumin sisällyttämistä direktiivin liitteeseen I, on myös muutettava kyseisen direktiivin 6 artiklan 1 kohdan mukaisesti. (6) Asiakirja-aineisto ja tarkastelusta saadut tiedot toimitettiin 26 päivänä marraskuuta 1999 myös kasveja käsittelevään tiedekomiteaan lausuntoa varten. Tämä komitea antoi lausuntonsa 6 päivänä kesäkuuta 2000. (7) Eri tutkimuksista on käynyt ilmi, että kyseistä tehoainetta sisältävien kasvinsuojeluaineiden voidaan yleisesti olettaa täyttävän direktiivin 5 artiklan 1 kohdan a ja b alakohdassa ja 5 artiklan 3 kohdassa säädetyt edellytykset erityisesti tutkittujen ja komission tarkastelukertomuksessa lueteltujen käyttötarkoitusten osalta. Näin ollen on aiheellista sisällyttää kyseinen tehoaine liitteeseen I sen varmistamiseksi, että kaikissa jäsenvaltioissa kyseistä tehoainetta sisältäviä kasvinsuojeluaineita koskevien lupien myöntäminen voidaan järjestää mainitussa direktiivissä säädetyllä tavalla. (8) Kohtuullinen määräaika on tarpeen sisällyttämisen jälkeen, jotta jäsenvaltiot voivat panna direktiivin säännökset täytäntöön proheksadionikalsiumia sisältävien kasvinsuojeluaineiden osalta ja erityisesti muuttaa tämän määräajan kuluessa olemassa olevia väliaikaisia lupia tai myöntää viimeistään tämän määräajan päättyessä uusia lupia direktiivin säännösten mukaisesti. Lisäksi pidempi määräaika voi olla tarpeen proheksadionikalsiumia ja muita liitteeseen I kuuluvia tehoaineita sisältävien kasvinsuojeluaineiden osalta. (9) On aiheellista säätää, että jäsenvaltioiden on pidettävä lopullinen tarkastelukertomus (direktiivin 14 artiklassa tarkoitettuja luottamuksellisia tietoja lukuun ottamatta) asianomaisten osapuolten saatavilla tai saatettava se heidän käyttöönsä. (10) Tarkastelukertomus on välttämätön, jotta jäsenvaltiot voivat asianmukaisesti panna täytäntöön direktiivin liitteessä VI säädettyjen yhdenmukaisten periaatteiden monet osat, jos periaatteessa viitataan niiden liitteen II mukaisten tietojen arviointiin, jotka on toimitettu tehoaineen lisäämiseksi direktiivin liitteeseen I. (11) Tässä direktiivissä säädetyt toimenpiteet ovat pysyvän kasvinsuojelukomitean 16 päivänä kesäkuuta 2000 antaman lausunnon mukaiset, ON ANTANUT TÄMÄN DIREKTIIVIN: 1 artikla Vahvistetaan proheksadionikalsium direktiivin 91/414/ETY liitteeseen I kuuluvaksi tehoaineeksi tämän direktiivin liitteen mukaisesti. 2 artikla 1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 1 päivänä tammikuuta 2001. 2. Kun on kyse proheksadionikalsiumia sisältävien kasvinsuojeluaineiden voimassa olevista väliaikaisista luvista, edellä 1 kohdassa säädettyä määräaikaa pidennetään kuitenkin kyseisen direktiivin liitteen III vaatimukset täyttävän asiakirjan perusteella 1 päivään tammikuuta 2002 direktiivin 91/414/ETY liitteessä VI säädettyjen yhdenmukaisten periaatteiden mukaisten arvioinnin ja päätöksenteon osalta. 3. Edellä 1 kohdassa vahvistettua määräaikaa jatketaan kuitenkin proheksadionikalsiumia ja jotain muuta direktiivin 91/414/ETY liitteeseen I kuuluvaa tehoainetta sisältävien kasvinsuojeluaineiden osalta siinä määrin kuin pidemmästä soveltamisjaksosta säädetään kyseisen toisen tehoaineen sisällyttämisestä direktiivin 91/414/ETY liitteeseen I annetussa direktiivissä. 4. Jäsenvaltioiden on pidettävä asianomaisten osapuolten saatavilla tarkastuskertomus (direktiivin 14 artiklassa tarkoitettuja luottamuksellisia tietoja lukuun ottamatta) tai saatettava se erityisestä pyynnöstä näiden käyttöön. 5. Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään. 3 artikla Tämä dirktiivi tulee voimaan 1 päivänä lokakuuta 2000. 4 artikla Tämä direktiivi on osoitettu kaikille jäsenvaltioille. Tehty Brysselissä 26 päivänä heinäkuuta 2000. Komission puolesta David Byrne Komission jäsen (1) EYVL L 230, 19.8.1991, s. 1. (2) EYVL L 57, 2.3.2000, s. 28. (3) EYVL L 220, 30.8.1996, s. 19. LIITE 1 Proheksadionikalsium 1 Tunnistus: (IUPAC) kalsium-3,5-diokso-4-propionyylisykloheksaanikarboksylaatti 2 Ehdot, joiden on täytyttävä: 2.1 Tehoaineen vähimmäispuhtauden on oltava 890 g/kg. 2.2 Lupa voidaan myöntää ainoastaan käyttöön kasvien kasvunsäätelyaineena. 2.3 Liitteessä VI vahvistettujen yhdenmukaisten periaatteiden täytäntöönpanemiseksi on otettava huomioon pysyvässä kasvinsuojelukomiteassa 16 päivänä kesäkuuta 2000 valmiiksi saadun proheksadionikalsiumia koskevan tarkastelukertomuksen päätelmät ja erityisesti sen lisäykset I ja II. 3 Liitteeseen sisällyttämisen päättymispäivä on 1 päivä lokakuuta 2010.